L’EIGE pagarà els diners que deu a la Cooperativa de La Coma després de reclamar-ho l’Ajuntament
03/11/2015

# L’EIGE pagarà els diners que deu a la Cooperativa de La Coma després de reclamar-ho l’Ajuntament

[![Reunió de l’alcalde amb la cooperativa de la Coma](/images/noticias/2015/11/cooperativa-coma.jpg)](/images/noticias/2015/11/cooperativa-coma.jpg)

03.11.2015

L’alcalde de Paterna, Juan Antonio Sagredo, ha traslladat als representants d’esta empresa social que “gràcies a les gestions realitzades per la regidora Eva Pérez, la Generalitat ha elaborat un pla de pagaments calendaritzat per a saldar el deute pendent”

L’Entitat d’Infraestructures de la Generalitat Valenciana (EIGE) pagarà els diners que deu a la Cooperativa Valenciana de la Coma després de reclamar-ho l’Ajuntament de Paterna en una reunió recent entre la regidora d’Urbanisme, Eva Pérez, i la gerent de l’EIGE, Blanca Marín.

Així els ho ha traslladat l’alcalde de Paterna, Juan Antonio Sagredo, a representants d’esta empresa social del barri de La Coma en una trobada que ha tingut lloc este matí en dependències municipals, i al que també ha assistit el regidor de l’àrea de Protecció a les Persones, Protecció Ciutadana i Ocupació, Julio Fernández.

El primer edil ha traslladat als representants de la Cooperativa Valenciana de la Coma que “gràcies a les gestions realitzades per la regidora Eva Pérez, la Generalitat ha elaborat un pla de pagaments calendaritzat per a saldar el deute pendent amb l’empresa”.

A més, l’alcalde també ha afirmat que “defendrà que les empreses que es facen càrrec d’executar la inversió de 3,2 milions d’euros per a rehabilitar 800 vivendes creen llocs de treball en este Barri d’Acció Preferent”. I és que esta empresa realitza una important labor social promovent la contractació de persones que viuen en esta zona de Paterna, un procedir que contribueix a la millora dels índexs de desocupació en La Coma.

Este barri rebrà a partir d’enguany i fins a 2017 una injecció econòmica de 3,2 milions d’euros, procedents de la Generalitat Valenciana i del Ministeri de Foment. L’Alcalde ha tornat a reiterar la sensibilitat demostrada per la consellera de Vertebració del Territori, María José Salvador, “perquè tota inversió efectuada en la Coma redunda en la millora d’un barri que necessita més recursos”.